See on väga hea küsimus, Rein Hanson, aga ma arvan niimoodi, et Euroopa maad, kes on  pikaajalise demokraatliku traditsiooniga, on ühes seisundis, ja meie, kes me alles oleme teehakul sinna, oleme pisut teises seisundis. Ma arvan, et kogu selle nõukogu üks põhilisi tegevusvaldkondi - ja see on ka siia sisse kirjutatud - on hoolitsus selle eest, et võimalikult kiiresti saaks seadusandlikult ära reguleeritud kogu raadio ja televisiooni valdkond. Ja need seadused tuleb anda siis juba küll EBU ja teistegi organisatsioonide ekspertiisi. Küsimus on selles, et senikaua, kuni meil see seadustik  must-valgel puudub, on tarvis ühte organit, kes praktilise elu küsimusi - neid enam-vähem teades ja tunnetades - reguleerib. Kui see seadustik saab vastu võetud, siis langevad väga paljud praegu sellele nõukogule pandud funktsioonid, nagu näiteks kas või litsentside jagamine, kindlasti ära, sest see kord saab olema must-valgel fikseeritud ja seadusega kinnitatud. Nii et ma olen arvamusel, et see tuleneb praegu pigem meie reaalsest olukorrast ja on oma iseloomult lühiajaline. Kui aga see seadustik valmis saab,  siis tõepoolest tuleb sellele enne vastuvõtmist igal juhul teha rahvusvaheline ekspertiis.